
[bookmark: TextBodyBegin]Az Európai Parlament,
–	tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A.	mivel 2024. március 19-én a hongkongi Törvényhozó Tanács elfogadta a nemzetbiztonság védelméről szóló rendeletet, amely Hongkong alaptörvényének 23. cikkén alapul; mivel a nemzetbiztonság védelméről szóló rendelet kiterjeszti a Kínai Népköztársaság által bevezetett nemzetbiztonsági törvényt, és az alapvető szabadságok még radikálisabb megsértését engedélyezi, megsértve ezzel a kínai–brit és a kínai–portugáliai nyilatkozatot, az „egy ország, két rendszer” elvet és a nemzetközi emberi jogi kötelezettségeket;
B.	mivel Andy Li demokráciapárti aktivista és Jimmy Lai perének kulcsfontosságú tanúja állítólag kínzással kicsikart vallomást tett külföldi szervezetekkel való összeesküvésről és összejátszásról; mivel az ENSZ kínzással foglalkozó különleges előadója aggodalmának adott hangot;
C.	mivel Joseph John hongkongi-portugál kettős állampolgár ügyében első alkalommal alkalmazták területen kívül a nemzetbiztonsági törvényt egy uniós polgárra; mivel Joseph Johnt azért tartóztatták le, mert állítólag Kína-ellenes közösségimédia-tartalmakat tett közzé és „elszakadásra” való uszítást követett el Európából, és 2024. április 11-én öt év börtönbüntetésre ítélték;
D.	mivel Aleksandra Bielakowska lengyel állampolgárt, aki részt kívánt venni Lai tárgyalásán, Hongkongba érkezésekor őrizetbe vették, kihallgatták és kitoloncolták;
1.	határozottan elítéli a nemzetbiztonság védelméről szóló rendelet elfogadását, amely az alapvető szabadságok utolsó maradványait is eltörli Hongkongban; megdöbbentőnek tartja a demokráciapárti politikai erők, a civil társadalom és a hírcsatornák elhallgattatását, valamint azt, hogy a nemzetbiztonsági törvény elfogadása óta több mint 200 embert tartóztattak le; sürgeti a Kínai Népköztársaságot és Hongkongot, hogy helyezzék hatályon kívül a nemzetbiztonsági törvényt és a nemzetbiztonság védelméről szóló rendelet;
2.	sürgeti Hongkong kormányát, hogy haladéktalanul és feltétel nélkül engedje szabadon Andy Lit, Joseph Johnt, Jimmy Lait, Kok Tsz-lunt és minden más demokráciapárti képviselőt és aktivistát, akiket szabadságjogaik és demokratikus jogaik gyakorlása miatt tartanak fogva, és ejtse az ellenük felhozott valamennyi vádat;
3.	kiemeli, hogy a nemzetbiztonság védelméről szóló rendelet aláássa a sajtószabadságot; felhívja a hatóságokat, hogy hagyjanak fel az újságírók zaklatásával és büntetőeljárás alá vonásával;
4.	aggodalmát fejezi ki amiatt, hogy a nemzetbiztonság védelméről szóló rendelet jelentős hatással van az EU irodájának és a tagállamok főkonzulátusainak munkájára, valamint az uniós polgárokra, szervezetekre és vállalatokra Hongkongban;
5.	sürgeti a Tanácsot, hogy vizsgálja felül a Hongkongról szóló 2020. évi következtetéseit, és fogadjon el szankciókat az EU globális emberi jogi szankciórendszere keretében John Lee kormányzóval, valamint Hongkong és a Kínai Népköztársaság valamennyi olyan tisztviselőjével szemben, akik Hongkongban a szabadságjogok elnyomásáért felelősek;
6.	elítéli a bírósági eljárások nyomon követésének akadályozását, és hangsúlyozza, hogy prioritásként kell kezelni a vonatkozó bírósági eljárások megfigyeléséhez és az emberi jogi helyzet nyomon követéséhez nyújtott megfelelő támogatást és az ezekkel kapcsolatos jelentéstételt, beleértve az emberijog-védőkkel foglalkozó kapcsolattartó pontok létrehozását is, a hasonlóan gondolkodó partnerekkel együttműködve;
7.	aggodalmát fejezi ki a nemzetbiztonság védelméről szóló rendelet területen kívüli jellege és visszaható hatálya miatt, amely világszerte alkalmazandó; elítéli az Unióban élő hongkongi diaszpóra, valamint a Pekinget kritizáló politikusok és közéleti személyiségek elleni támadásokat; sürgeti a tagállamokat, hogy függesszék fel a Kínai Népköztársasággal és Hongkonggal kötött kiadatási egyezményeket, és vezessenek be „mentőcsónakrendszereket” a veszélyeztetett hongkongi aktivisták és újságírók számára;
8.	utasítja elnökét, hogy továbbítsa ezt az állásfoglalást a többi uniós intézménynek, a Kínai Népköztársaság kormányának és parlamentjének, Hongkong kormányzójának és Törvényhozó Tanácsának, valamint az EU hongkongi irodájának.

